Predkladacia správa

Slovenská republika ako samostatný subjekt medzinárodného práva plní úlohy vyplývajúce z medzinárodných zmlúv a dohôd. Je viazaná bilaterálnymi zmluvami o režime a spolupráci na spoločných štátnych hraniciach, ktoré má uzatvorené so všetkými susednými štátmi s výnimkou Rakúska.
Uvedené bilaterálne zmluvy zakotvili inštitút hraničných splnomocnencov, ktorí sú zodpovední za realizáciu medzinárodných zmlúv týkajúcich sa štátnych hraníc, riešenie incidentov, mimoriadnych udalostí a všetkých problémov týkajúcich sa štátnych hraníc. 
Na základe týchto zmlúv vláda Slovenskej republiky vymenovala uznesením č.740 z 15. augusta 2001 za hlavného hraničného splnomocnenca Slovenskej republiky plk. JUDr. Pavla ZAJACA ako prezidenta Policajného zboru. Dňa 30.10.2002 bol ministrom vnútra SR plk. JUDr. Pavel Zajac z funkcie prezidenta Policajného zboru odvolaný.
Vzhľadom na to, že v susedných štátoch funkciu hlavného hraničného splnomocnenca vykonávajú najvyšší predstavitelia služieb zabezpečujúcich ochranu štátnej hranice, je potrebné aj v Slovenskej republike prispôsobiť aparát hlavného hraničného splnomocnenca tomuto medzinárodnému pravidlu. Z tohoto dôvodu sa opätovne nepredkladá návrh na vymenovanie prezidenta Policajného zboru do funkcie hlavného hraničného splnomocnenca Slovenskej republiky. Ministerstvo vnútra predloží na rokovanie vlády Slovenskej republiky návrh Štatútu hlavného hraničného splnomocnenca Slovenskej republiky (ďalej len “štatút”), ktorý vymedzí postavenie, pôsobnosť a úlohy hlavného hraničného splnomocnenca Slovenskej republiky, ustanoví zásady činnosti a organizačné zabezpečenie činnosti splnomocnenca a vzťahy splnomocnenca k orgánom štátnej správy, orgánom územnej samosprávy a iným subjektom. Návrh na vymenovanie hlavného hraničného splnomocnenca Slovenskej republiky bude predložený na rokovanie vlády Slovenskej republiky až po schválení štatútu.
Návrh na odvolanie plk. JUDr. Pavla Zajaca z funkcie hlavného hraničného splnomocnenca Slovenskej  republiky  nebol  predložený do pripomienkového konania podľa ustanovenia písm. a) ods. 6 čl. 10 Smernice na prípravu a predkladanie materiálov na rokovanie vlády.
Predložený materiál nemá finančný, ekonomický a environmentálny vplyv a ani vplyv na zamestnanosť.